Ǹtondôbə nyé ai ma nâ: “Ǎ Mɔ̂n mod, dzáá é dzóm ésə wǎyi yén, dzáá é kálara nyɔ́, ó kə kɔ́bɔ̄ ai ndâ bod Ísraɛ̂l”. 2Ńdɔ mə ngáyái anyu, mə mǎn dí é kálara nyɔ́. 3Nyé ai ma nâ: “Ǎ Mɔ̂n mod, váá ábum dóe bidí, dzálígi osǎŋ wóe ai é kálara mavə́ wā nyɔ́”. Ńdɔ mə ngádí kálara, a ńtɔ̄á ézəzəg ányu anə́ wé. 4Nyé ai ma nâ: “Ǎ Mɔ̂n mod, kələ́ yén ndâ bod Ísraɛ̂l, ó kad bɔ́ bībúg byáma”. 5Amǔ, sə̌ kīg áyɔ̌ŋ yā lálɔ́b ngə́ kig á ńkɔ̄bɔ̄ wábán ó nə́ álɛ̌d, ńgɔ malóm wa, malóm wā á ndâ bod Ísraɛ̂l. 6Sə̌ kig á mə́yɔŋ mə́ nə́ ábuí, á málɔ́b, á ńkɔ̄bɔ̄ wábán ó nə́ álɛ̌d, a wǎyǐ kig wóg é dzóm bádzó ńgɔ malóm wā ngə́ mə́ lom wa ábə̄ bɔ́, ngə́ bə́ ńwōgó wa aná. 7Á kə̄ kwī, ndâ bod Ísraɛ̂l yabɛn wa wóg amú yabɛn ma wóg. Ǹgúmā ndâ bod Ísraɛ̂l ósə̄ ó nə hə məsú álɛ̌d, miǹnə́m ńkānga. 8Asú tē mābɔ nâ ású dóe lə́ lɛd anə́ mə̄sú mábán, mvɔ̌m ású dzoe é yəm á kpím anə́ mvɔ̌m ású dzābán. 9Mə̌ lɛ̄də́ ású dóe anə́ ákɔ́g diamáŋ yā á nə́ á kómod á lodo akɔ́g. Tə wambádā bɔ́; tə wakɔn wɔ̌ŋ á mís mábán amú bə́ nə mvɔŋ miǹkánga." 10Nyé ai ma nâ: "Ǎ mɔ̂n mod, bibúg bísə mayi wa kad, nɔŋɔ́ byā á ńnə̄m wóē étēde, yáígi məlɔ́ móē á vóóŋ ó wog byá. 11Kələ́ á miǹkóm mí nə́, ábə̄ bɔ́n bə́ áyɔŋ dóe, ó kə kɔ́bɔ ai bɔ́. Wayi bɔ́ kǎd naa: "Éyə Ǹtondôbə Zambá ā kɔ́bɔ̄ ná: tɔ báwōg, tɔ báwōg kig."